送慧林化士
作者：饒節
朝代：宋

paragraphs: 王舍城中車馬塵，霏霏似我澗底雲。
此塵可貴不可賤，中著功名富貴人。
上人衣带雲霞色，隨例塵中歸未得。
祇園爲有老作家，鬧市叢中自禪寂。
向來禪律相錯居，空庭月作五日墟。
市聲浩浩如灘瀨，誰信禪房靜有餘。
道人要是白雲侶，紅塵不是安身處。
未能隨我便那伽，早入千峰萬峰去。